2. ปัจจัยความเสี่ยงและการบริหารความเสี่ยง

ธนาคารมุ่งที่จะใช้หลักเกณฑ์การบริหารความเสี่ยงที่เหมาะสมและมีประสิทธิผลเพื่อให้ผลประกอบการทางการเงินที่มั่นคงและน่าเชื่อถือตลอดจนองค์กรที่ยั่งยืน
การประกอบธุรกิจธนาคารต้องเผชิญกับความเสี่ยงหลักๆ 5 ด้านด้วยกัน ได้แก่
ความเสี่ยงด้านเครดิต (Credit Risk) ความเสี่ยงด้านตลาด (Market Risk)
ความเสี่ยงด้านสภาพคล่อง (Liquidity Risk) ความเสี่ยงด้านปฏิบัติการ (Operational
Risk) และความเสี่ยงด้านกลยุทธ์ (Strategic Risk)
ธนาคารมีกระบวนการบริหารและลดความเสี่ยงซึ่งประกอบด้วย การระบุความเสี่ยง
การวัดความเสี่ยง การกำกับติดตามความเสี่ยง
และการจัดการความเสี่ยงด้วยระบบการบริหารความเสี่ยงที่แข็งแกร่งโดยมีหลักการที่ว่าผลตอบแทนต้องสอดคล้องกับระดับความเสี่ยงที่ธนาคารรับได้
คณะกรรมการธนาคารได้แต่งตั้งคณะกรรมการบริหารความเสี่ยงซึ่งประกอบด้วยผู้มีความรู้และประสบการณ์ทำหน้าที่ทบทวนและเสนอแนะนโยบายและกรอบการบริหารความเสี่ยงเพื่อให้คณะกรรมการธนาคารพิจารณารวมทั้ง
กำหนดโครงสร้างการกำกับดูแลในด้านนี้
เพื่อให้ความเสี่ยงด้านต่างๆได้มีการบริหารจัดการอย่างมีประสิทธิภาพและประสิทธิผลและมีกระบวนการพิจารณาตัดสินใจที่โปร่งใส
ทั้งนี้ ธนาคารมีสายบริหารความเสี่ยงทำหน้าที่พัฒนาและดำเนินการตามนโยบาย กลยุทธ์
และวิธีปฏิบัติในการบริหารความเสี่ยงภายในธนาคารที่เหมาะสม
สายบริหารความเสี่ยงทำหน้าที่สนับสนุนการปฏิบัติหน้าที่ของคณะกรรมการบริหารความเสี่ยงและคณะกรรมการพิจารณาสินเชื่อ
ตลอดจนช่วยฝ่ายจัดการในการบริหารความเสี่ยงที่เกิดขึ้นในการดำเนินธุรกิจธนาคารสายบริหารความเสี่ยงเป็นหน่วยงานอิสระจากหน่วยงานธุรกิจอื่นๆ
ที่มีธุรกรรมหรือกิจกรรมที่เกี่ยวข้องกับความเสี่ยง

ความเสี่ยงด้านกลยุทธ์

การกำหนดและการปฏิบัติตามแผนกลยุทธ์
และแผนการดำเนินงานที่ไม่ถูกต้องหรือเหมาะสมจะส่งผลต่อรายได้ เงินกองทุน
และโอกาสในการประสบความสำเร็จของธุรกิจธนาคารได้
การบริหารและลดความเสี่ยงด้านกลยุทธ์เป็นปัจจัยที่ธนาคารให้ความสำคัญอย่างยิ่งมาโดยตลอด
จึงกำหนดให้การจัดทำแผนกลยุทธ์และแผนธุรกิจประจำปีมีหน่วยงานที่เกี่ยวข้องเข้าร่วมกับสายบริหารความเสี่ยงในการพิจารณากลั่นกรองอย่างถี่ถ้วน
มีการทำ SWOT Analysis
อย่างรัดกุมเพื่อให้มั่นใจว่าแผนและเป้าหมายธุรกิจสามารถบรรลุผลสำเร็จได้
ผู้บริหารระดับสูงและคณะกรรมการธนาคารมีส่วนร่วมในกระบวนการกำหนดแผนและเป้าหมายอย่างใกล้ชิด
นอกจากนั้นหลังจากที่ได้เริ่มมีการดำเนินการตามแผน
คณะกรรมการธนาคารและคณะกรรมการคณะต่างๆที่เกี่ยวข้องจะมีการติดตามและทบทวนผลการดำเนินการอย่างสม่ำเสมอ
โดยเปรียบเทียบกับแผนและเป้าหมายที่กำหนดไว้

ความเสี่ยงด้านกลยุทธ์ที่สำคัญๆสรุปได้ดังนี้

1.  ความเสี่ยงจากโครงสร้างองค์กรและการบริหารจัดการไม่เหมาะสม

ธนาคารตระหนักดีว่าโครงสร้างองค์กรที่เหมาะสมเป็นส่วนสำคัญที่ช่วยส่งเสริมการดำเนินธุรกิจให้ประสบความสำเร็จตามเป้าหมาย
ธนาคารจึงจัดตั้งคณะกรรมการและหน่วยงานต่างๆให้ทำหน้าที่และรับผิดชอบงานต่างๆตามที่กำหนด
โดยมีกระบวนการซึ่งตรวจสอบและถ่วงดุลซึ่งกันและกัน ตามหลักการกำกับดูแลและการปฏิบัติงานที่ดี
อันจะทำให้การทำธุรกรรมต่างๆมีความถูกต้องเที่ยงตรงและการดำเนินการตามแผนธุรกิจเป็นไปอย่างราบรื่น

2. ความเสี่ยงจากความไม่แน่นอนของภาวะเศรษฐกิจและการแข่งขัน

ภาวะเศรษฐกิจและการแข่งขันเป็นปัจจัยภายนอกที่ธนาคารต้องให้ความเอาใจใส่อยู่เสมอ
การดำเนินการตามแผนธุรกิจภายใต้สภาวการณ์ภายนอกที่ไม่เอื้ออำนวยอาจทำให้ธนาคารมีผลประกอบการไม่เป็นไปตามเป้าหมายที่ตั้งไว้
ดังนั้น เพื่อลดความเสี่ยงดังกล่าว
สำนักวิจัยร่วมกับด้านกลยุทธ์จะมีการติดตามและวิเคราะห์ภาวะเศรษฐกิจและสถานการณ์การแข่งขันอย่างใกล้ชิด
โดยเฉพาะอย่างยิ่ง การวิเคราะห์และประเมินธนาคารคู่แข่ง อย่างสม่ำเสมอ
โดยจะมีการรายงานผลวิจัยเชิงกลยุทธ์และข้อเสนอแนะต่อคณะกรรมการต่างๆที่เกี่ยวข้องเพื่อพิจารณาดำเนินการที่เหมาะสมต่อไป

3. ความเสี่ยงจากความไม่เพียงพอของเงินกองทุน

ความเพียงพอของเงินกองทุนเป็นส่วนประกอบที่สำคัญอย่างยิ่งของกลไกในการลดและบริหารความเสี่ยง
ซึ่งได้แก่ การรักษาเงินกองทุนให้เพียงพอทั้งในสภาวะปกติและสภาวะวิกฤต (extreme but
plausible events) จากผลการทดสอบสภาวะวิกฤต (Stress Test)
โดยธนาคารได้กำหนดแผนการบริหารจัดการเงินกองทุน
ตลอดจนแผนปฏิบัติการในการรักษาระดับเงินกองทุนของธนาคารให้เป็นไปตามที่กฎหมายกำหนด
หนึ่งในเครื่องมือที่ธนาคารใช้คือ BIS Trigger
ซึ่งสายกลยุทธ์และการเงินร่วมกับสายบริหารความเสี่ยงใช้เป็นสัญญาณเตือนล่วงหน้าในการติดตามและรักษาระดับความเพียงพอของเงินกองทุน

ความเสี่ยงด้านเครดิต

ความเสี่ยงด้านเครดิตเป็นความเสี่ยงที่เกิดจากการที่ลูกค้าหรือคู่สัญญาไม่ยินยอมหรือไม่สามารถปฏิบัติตามภาระหรือพันธะที่มีต่อธนาคารตามที่ระบุไว้ในสัญญาเงินกู้หรือสัญญาผูกพันอื่นๆ
ความเสี่ยงด้านเครดิตอาจส่งผลให้คุณภาพของสินเชื่อธนาคารด้อยลง
ซึ่งจะส่งผลต่อความสามารถในการทำกำไรและระดับเงินกองทุน
การบริหารความเสี่ยงด้านเครดิตมีวัตถุประสงค์หลักเพื่อเสรมิ สร้างมลู ค่าแก่ผ้ถู อื ห้นุ
โดยรายได้ที่ได้รับจะต้องสอดคล้องและคุ้มค่ากับระดับความเสี่ยงที่ยอมรับได้ ทั้งนี้
ภายใต้นโยบายบริหารความเสี่ยงด้านเครดิต
ธนาคารได้จัดให้มีกระบวนการบริหารจัดการความเสี่ยง
เทคนิคการวัดความเสี่ยงและการควบคุมความเสี่ยง ตลอดจน
มีการตรวจสอบและกลไกในการถ่วงดุลผ่านการกำหนดหน้าที่อย่างชัดเจน
ระหว่างผู้ทำหน้าที่ด้านการตลาด ผู้วิเคราะห์สินเชื่อ ผู้ประเมินสินเชื่อ ผู้อนุมัติสินเชื่อ
และผู้บริหารจัดการความเสี่ยงธนาคารได้พัฒนาและใช้เครื่องมือในการประเมินความเสี่ยงด้านเครดิตที่เหมาะสมกับประเภทของลูกค้า
เช่น เครื่องมือจัดระดับความเสี่ยง(Risk Grading Tools)
ซึ่งพัฒนาและใช้สำหรับลูกค้าบรรษัทธุรกิจหรือลูกค้าขนาดใหญ่
เครื่องมือกลั่นกรองและประเมินความเสี่ยง (SMEs Filter)
สำหรับลูกค้าขนาดกลางและขนาดย่อม (SME) และระบบประเมินโดยใช้คะแนน (Credit
Scoring) สำหรับลูกค้ารายย่อยทั้งสินเชื่อไม่มีหลักประกันและสินเชื่อมีหลักประกัน ในขณะเดียวกัน
กรอบและวิธีปฏิบัติการเกี่ยวกับการบริหารความเสี่ยงสำหรับธนาคารและบริษัทย่อยซึ่งเริ่มดำเนินการระหว่างปี
2552-2553 จะยังคงมีการดำเนินการต่อไปในปีนี้
เพื่อสนับสนุนการดำเนินธุรกิจอย่างต่อเนื่องและสอดคล้อง

กับโยบายการบริหารความเสี่ยงของธนาคารและกลุ่มซีไอเอ็มบี (CIMB Group)
ความเสี่ยงจากหนี้ด้อยคุณภาพ (NPL)
เป็นความเสี่ยงที่สำคัญที่กระทบต่อความสามารถในการทำกำไรและความเพียงพอของเงินกองทุนของธนาคาร
ดังนั้น ธนาคารจึงให้ความสำคัญกับการติดตามและจัดการ NPL อย่างใกล้ชิดและระมัดระวัง
และมีการตั้งสำรองค่าเผื่อหนี้สงสัยจะสูญอย่างเพียงพอ นอกจากนี้
ธนาคารมีการติดตามดูแลและบริหารจัดการลูกค้าที่มีปัญหาในเชิงรุกเพื่อเป็นมาตรการป้องกันไม่ให้สินเชื่อด้อยคุณภาพลง
สำหรับการบริหารความเสี่ยงด้านเครดิตระดับ Portfolio นั้น
ธนาคารตระหนักถึงความเสี่ยงจากการกระจุกตัวของสินเชื่อ โดยมีการกำหนดเพดานความเสี่ยง
(Risk Limits) ในระดับที่เหมาะสม เช่น เพดานความเสี่ยงในระดับประเทศ
เพดานความเสี่ยงในการให้เงินกู้ยืม เพดานความเสี่ยงประเภทธุรกิจ เป็นต้น

ความเสี่ยงด้านตลาด

ความเสี่ยงด้านตลาดเกิดขึ้นเมื่อธนาคารมีการทำธุรกรรมที่มีความเสี่ยงจากความผันผวนของอัตราดอกเบี้ย
อัตราแลกเปลี่ยนเงินตราต่างประเทศ และราคาของตราสารในตลาดทุนและตลาดสินค้าโภคภัณฑ์
ซึ่งอาจส่งผลกระทบในทางลบต่อรายได้และสถานะเงินกองทุนของธนาคารได้
ธนาคารใช้นโยบายบริหารความเสี่ยงด้านตลาดเพื่อให้มั่นใจว่ากฎระเบียบและวิธีปฏิบัติเป็นไปตามกฎระเบียบของทางการและนโยบายของธนาคาร
ซึ่งรวมการทดสอบกลับความแม่นยำ (Back-testing)
กับแบบจำลองความเสี่ยงด้านตลาดอย่างสม่ำเสมอ นอกจากนี้ตั้งแต่เดือนมกราคม 2553 เป็นต้นมา
ธนาคารเริ่มมีการใช้ระบ Murex
ซึ่งเป็นระบบการบริหารเงินสำหรับการติดตามและควบคุมเพดานความเสี่ยงด้านตลาด
อีกทั้งธนาคารยังมีการประเมินและกำหนดเงินทุนสำรองเพื่อรองรับความเสี่ยงด้านตลาด
ซึ่งเป็นไปตามเกณฑ์ที่ ธปท. กำหนด

1. ความเสี่ยงจากอัตราดอกเบี้ย

ธนาคารควบคุมดูแลความเสี่ยงจากอัตราดอกเบี้ยทั้งในบัญชีเพื่อการธนาคาร (Banking Book)
และบัญชีเพื่อการค้า (Trading Book) ในBanking Book ธนาคารใช้วิธี Re-pricing Gap
Analysis
โดยจะวิเคราะห์ความเคลื่อนไหวอัตราดอกเบี้ยของสินทรัพย์และหนี้สินในแต่ละช่วงเวลาและรายงานผลการวิเคราะห์ต่อคณะกรรมการบริหารสินทรัพย์และหนี้สิน
(Assets and Liabilities Management Committee: ALCO) นอกจากนี้
ธนาคารยังมีการประเมินผลที่เกิดขึ้นจากความเสี่ยงอัตราดอกเบี้ยต่อการสูญเสียรายได้
(ดอกเบี้ยรับสุทธิ) และ/หรือ
มูลค่าทางเศรษฐกิจของธนาคารอันเป็นผลจากการเปลี่ยนแปลงอัตราดอกเบี้ยทั้งในสถานการณ์ปกติและสถานการณ์วิกฤต
อีกทั้งนำ Management Action Trigger (MAT)
มาใช้เป็นมาตรการป้องกันความเสี่ยงที่จะมีผลต่อดอกเบี้ยรับสุทธิ (NII Effect)
และต่อมูลค่าทางเศรษฐกิจของส่วนทุน (EVE Effect) รายงาน Re-pricing Gap และรายงาน
MAT จะนำเสนอต่อ ALCO เป็นประจำทุกเดือน ทั้งนี้ ALCO มีหน้าที่หลัก

คือพิจารณาโครงสร้างสินทรัพย์และหนี้สินที่ธนาคารต้องการให้อยู่ภายใต้ระดับความเสี่ยงที่กำหนดตามนโยบายของธนาคาร
สำหรับ Trading Book นั้น ความเสี่ยงอัตราดอกเบี้ยของธุรกรรมใน Trading Book
จะอยู่ในการควบคุมดูแลของคณะกรรมการบริหารความเสี่ยงตามกรอบนโยบายที่คณะกรรมการธนาคารกำหนด
โดยธนาคารมีการคำนวณราคายุติธรรมของธุรกรรมดังกล่าวทุกวันเพื่อติดตามกำไรและขาดทุนเมื่อเทียบกับราคาตลาด
โดยหน่วยงานบริหารความเสี่ยงทำหน้าที่จัดทำรายงานสถานะความเสี่ยงรายวัน มีการใช้
Value-at-Risk (VaR) Limit และ One Basis Point Shift (PV01) Limit
เพื่อประเมินความเสี่ยงจากการเปลี่ยนแปลงอัตราดอกเบี้ยที่อาจส่งผลกระทบต่อรายได้
และเงินทุนของธนาคาร

2. ความเสี่ยงจากอัตราแลกเปลี่ยน

ในการบริหารความเสี่ยงจากการเปลี่ยนแปลงของอัตราแลกเปลี่ยนและการรักษาระดับความเสี่ยงตามที่นโยบายของธนาคารกำหนดนั้น
ธนาคารพยายามจัดหาแหล่งเงินทุนที่เป็นสกุลเดียวกับสกุลเงินในการให้สินเชื่อ
หรือใช้ตราสารอนุพันธ์ในการป้องกันความเสี่ยงจากอัตราแลกเปลี่ยน นอกจากนี้
ธนาคารยังได้กำหนดเพดานความเสี่ยงที่เหมาะสม
แยกตามประเภทผลิตภัณฑ์และประเภทความเสี่ยงต่างๆ เช่น Value-at-Risk (VaR) Limit,
FX Net Open Position Limit และ Stop Loss Limit และได้ทำการประเมินมูลค่า Mark
to Market ธุรกรรมเงินตราต่างประเทศเป็นประจำทุกวัน
ตลอดจนวิเคราะห์ผลการทดสอบสภาวะวิกฤต (Stress Testing) อย่างสม่ำเสมอด้วย

3. ความเสี่ยงด้านตลาดของตราสารในตลาดทุนและตลาดสินค้าโภคภัณฑ์

ธนาคารไม่มีการทำธุรกรรมลงทุนในตราสารทุนนอกเหนือจากการเงินลงทุนในบริษัทย่อยหรือบริษัทในเครือของธนาคาร
รวมถึงหุ้นสามัญที่ได้รับมาจากการปรับโครงสร้างหนี้ที่มีปัญหา
และธนาคารไม่มีการทำธุรกรรมเกี่ยวกับตราสารที่เกี่ยวข้องกับสินค้าโภคภัณฑ์
จึงไม่มีความเสี่ยงด้านตลาดของตราสารทุนหรือสินค้าโภคภัณฑ์แต่อย่างใด

ความเสี่ยงด้านสภาพคล่อง

ความเสี่ยงด้านสภาพคล่อง หมายถึง
การที่ธนาคารไม่สามารถชำระเงินตามภาระผูกพันภายในระยะเวลาที่กำหนดได้
อันอาจเนื่องมาจากธนาคารไม่สามารถเปลี่ยนสินทรัพย์ให้เป็นเงินสดหรือไม่สามารถจัดหาเงินทุนที่เพียงพอได้ทันตามกำหนด
ธนาคารมีการวางแผนและบริหารความเสี่ยงด้านสภาพคล่องอย่างมีประสิทธิภาพ โดยการควบคุม
ดูแล ระดับสภาพคล่องให้เพียงพอที่จะชำระภาระผูกพันได้ทั้งในปัจจุบันและอนาคต
การบริหารความเสี่ยงด้านสภาพคล่องของธนาคารอยู่ภายใต้การควบคุมดูแลของ ALCO
ในการบริหารความเสี่ยงด้านสภาพคล่องนั้น จะมีเครื่องมือควบคุมส่วนต่างสภาพคล่องสะสม
(Cumulative Liquidity Gap MAT) เพื่อควบคุมความเสี่ยงที่เกิดจาก Mismatch
Positions ของกระแสเงินสดรายวัน
และป้องกันหรือชะลอการระดมทุนไม่ให้มีปริมาณที่มากเกินไปอย่างต่อเนื่อง หากสภาพคล่องสูงเกิน
MAT สายบริหารความเสี่ยงจะรายงานต่อ ALCO
และหน่วยงานที่เกี่ยวข้องเพื่อให้มีการแก้ไขโดยเร่งด่วน รวมทั้งดำเนินการอื่นๆ
ตามที่กำหนดในระเบียบวิธีการปฏิบัติ
การควบคุมความเสี่ยงด้านสภาพคล่องของธนาคารจะเป็นไปตามเกณฑ์ที่ ธปท. กำหนด ได้แก่
อัตราส่วนสภาพคล่อง (Liquidity Ratio) ส่วนต่างสภาพคล่องสะสม (Cumulative
Liquidity Gap) ในช่วงระยะเวลาต่างๆ (ในภาวะธุรกิจปกติและภาวะวิกฤติของธุรกิจธนาคาร)
และการกระจุกตัวของแหล่งที่มาของเงินทุน (Deposit Concentration) เป็นต้น นอกจากนี้
ธนาคารยังได้จัดทำแผนฉุกเฉินสภาพคล่อง (Contingency Funding Plan)
เพื่อใช้เป็นแนวทางในการดำเนินการและปฏิบัติอันเป็นการช่วยให้ธนาคารสามารถป้องกันและจัดการปัญหาที่อาจเกิดจากการระดมเงิน

ความเสี่ยงด้านปฏิบัติการ

ความเสี่ยงด้านปฏิบัติการ หมายถึง
ความเสี่ยงที่จะเกิดความเสียหายจากการมีกระบวนการควบคุมภายในที่ไม่เพียงพอ
การขาดธรรมาภิบาลในองค์กร และการขาดการจัดการที่ดี ตลอดจนปัจจัยความเสี่ยงด้านบุคลากร
ระบบ กระบวนการและ เหตุการณ์ภายนอกต่างๆ
ปัจจัยเหล่านี้สามารถส่งผลกระทบในด้านลบต่อผลประกอบการทางการเงินและเงินกองทุนของธนาคารได้
ในการบริหารความเสี่ยงด้านปฏิบัติการอย่างมีประสิทธิผล
ธนาคารได้จัดให้มีนโยบายการบริหารความเสี่ยง แนวทางการปฏิบัติงาน
และการควบคุมความเสี่ยงที่อาจเกิดขึ้น ให้มีประสิทธิภาพเทียบเท่ามาตรฐานสากล มีความโปร่งใส
และสอดคล้องตามหลักธรรมาภิบาล ทั้งนี้
คณะกรรมการบริหารความเสี่ยงมีอำนาจหน้าที่กำหนดและนำเสนอต่อคณะกรรมการธนาคารเพื่ออนุมัตินโยบาย
และวิธีปฏิบัติในการบริหารความเสี่ยงด้านปฏิบัติการที่เป็นไปตามหลักปฏิบัติสากล นอกจากนี้
ธนาคารยังได้แต่งตั้งคณะกรรมการบริหารความเสี่ยงด้านปฏิบัติการเพื่อหารือ พิจารณากลั่นกรอง
ประเมิน และให้คำแนะนำเรื่องที่เกี่ยวกับปัจจัยความเสี่ยงด้านปฏิบัติการที่สำคัญๆได้แก่ ด้านบุคลากร
กระบวนการ ระบบและเหตุการณ์ภายนอก อีกทั้งกำหนดให้ผู้บริหารหน่วยงานต่างๆ (ในฐานะ Risk
Owner) เป็นผู้มีหน้าที่รับผิดชอบโดยตรงในการระบุ
ประเมินและบริหารจัดการความเสี่ยงด้านปฏิบัติการ ทั้งนี้
เพื่อให้มั่นใจว่าหน่วยงานต่างๆได้มีการปลูกฝังวัฒนธรรมการปฏิบัติตามกฎเกณฑ์และการบริหารความเสี่ยงภายในหน่วยงานของตน
จึงมีการแต่งตั้งผู้ประสานงานบริหารความเสี่ยง (Risk Coordinator) เพื่อติดตามดูแลให้

มีการปฏิบัติตามนโยบายและวิธีปฏิบัติในการบริหารความเสี่ยงด้านปฏิบัติการในหน่วยงานนั้นๆ
ทีมบริหารความเสี่ยงด้านปฏิบัติการจะทำหน้าที่พัฒนาเครื่องมือ ระบบ
และกระบวนการเพื่อการติดตาม ระบุ ประเมิน ควบคุม
และรายงานความเสี่ยงด้านปฏิบัติการให้เป็นไปตามนโยบายดังกล่าวทั่วทั้งองค์กร

ทั้งนี้
หน่วยงานต่างๆภายในธนาคารและบริษัทย่อยบริหารจัดการความเสี่ยงด้านปฏิบัติการโดยใช้เครื่องมือหรือกระบวนการต่อไปนี้

1.  การประเมินความเสี่ยงด้วยตนเอง (Risk & Control Self Assessment)

ทุกหน่วยงานจะต้องประเมินความเสี่ยงและควบคุมความเสี่ยงด้วยตนเองและรายงานผลต่อสายบริหารความเสี่ยง
รายงานเหล่านี้จะใช้เพื่อประเมินและวิเคราะห์ความเสี่ยงที่เกิดขึ้นโดยรวมและใช้เป็นข้อมูลในการกำหนดแผนดำเนินการแก้ไขและติดตาม
นอกจากนี้ธนาคารยังมีการทบทวนในระดับหน่วยงานเพื่อพิจารณาว่าโครงสร้างและกระบวนการทำงานและบริหารของหน่วยงานเหล่านั้นมีความ
เหมาะสมหรือไม่
อันจะเป็นการช่วยลดอุปสรรคในการปฏิบัติงานรวมทั้งแก้ไขปัญหาที่เกิดขึ้นได้ทันเวลา
ตลอดจนมีการกำหนดหน้าที่สำหรับผู้ปฏิบัติงานทั่วทั้งองค์กรอย่างมีประสิทธิผลและประสิทธิภาพ
ซึ่งรวมถึงการกำหนดขอบเขตหน้าที่ความรับผิดชอบและอำนาจในการอนุมัติที่ชัดเจน
มีระบบตรวจสอบและถ่วงดุลอำนาจ รวมทั้งมีการดูแลเรื่องความปลอดภัยของข้อมูล

2.  การรายงานข้อมูลความเสียหายด้านปฏิบัติการ (Loss Incident Reports)

ธนาคารกำหนดให้ทุกหน่วยงานมีหน้าที่รายงานข้อมูลความเสียหายผ่านช่องทางที่ธนาคารกำหนด
รายงานข้อมูลความเสียหายนี้จะช่วยหน่วยงานต่างๆพัฒนากระบวนการประเมินและบริหารความเสี่ยงด้านปฏิบัติการของตนและป้องกันการเกิดเหตุการณ์ความเสียหายซ้ำอีกในอนาคต

3.  ดัชนีชี้วัดความเสี่ยงหลัก (Key Risk Indicators : KRIs)

ธนาคารกำหนดให้ทุกหน่วยงานมีหน้าที่ในการรายงาน KRIs
ด้านปฏิบัติการโดยเป็นส่วนหนึ่งของกระบวนการบริหารความเสี่ยงด้านปฏิบัติการโดยรวม
เพื่อเป็นการติดตามและรายงานต่อคณะกรรมการที่เกี่ยวข้อง
ข้อมูลเหล่านี้จะมีการรวบรวมและวิเคราะห์ในเชิงสถิติเพื่อใช้ในการกำหนด KRI Threshold
ซึ่งเป็นการเพิ่มการติดตามดูแลความเสี่ยงด้านปฏิบัติการอีกทางหนึ่ง

4.  กระบวนการอนุมัติการออกผลิตภัณฑ์ใหม่ (New Product Approval Process)

ธนาคารให้ความสำคัญกับการพัฒนาผลิตภัณฑ์ใหม่และการปรับปรุงกระบวนการปฏิบัติงาน
จึงได้กำหนดกระบวนการพิจารณาอนุมัติผลิตภัณฑ์ใหม่ที่เข้มงวดโดยให้ระบุและประเมินความเสี่ยงที่ครอบคลุมความเสี่ยงด้านสินเชื่อ
ด้านตลาดและด้านปฏิบัติการด้วยรวมถึงกำหนดให้มีการพิจารณาผลิตภัณฑ์ใหม่อย่างครอบคลุมรอบด้านโดยคณะทำงานและหน่วยงานธุรกิจที่เกี่ยวข้องก่อนเสนอลงนามเห็นชอบและนำผลิตภัณฑ์ออกสู่ตลาด

5.  กระบวนการรับเรื่องร้องเรียน (Complaint Management Process)

ธนาคารตระหนักถึงความเสี่ยงด้านชื่อเสียง (Reputation Risk) และความพึงพอใจของลูกค้า
จึงกำหนดให้มีหน่วยงานและวิธีปฏิบัติในการรองรับข้อร้องเรียนจากลูกค้า
หน่วยงานนี้จะบันทึกข้อร้องเรียนไว้ในระบบ ติดตามหน่วยงานที่เกี่ยวข้องเพื่อแก้ปัญหา
มีคำตอบให้แก่ลูกค้าภายในเวลาที่กำหนด
และรายงานต่อฝ่ายจัดการถึงความคืบหน้าดังกล่าวอย่างสม่ำเสมอ

6.  แผนรองรับการดำเนินธุรกิจอย่างต่อเนื่อง (Business Continuity Plan)

ธนาคารได้ให้ความสำคัญอย่างยิ่งต่อการจัดทำแผนรองรับการดำเนินธุรกิจอย่างต่อเนื่องเพื่อลดความเสี่ยงโดยสามารถกู้และทำให้กิจ
กรรมธุรกิจที่สำคัญๆกลับสู่สภาพเดิมได้ทั้งหมดหรือบางส่วนภายในเวลาที่กำหนดภายหลังเหตุการณ์ภัยพิบัติทางธรรมชาติต่างๆ
มหันตภัยหรือภาวะชะงักงันยืดเยื้อ
เพื่อเป็นการรักษาชื่อเสียงและความมั่นใจของลูกค้าของธนาคารและบริษัทย่อย

7.  การตรวจสอบและกำกับการปฏิบัติงาน

ธนาคารมีด้านตรวจสอบภายใน ซึ่งรวมส่วนสอบทานสินเชื่อ
และฝ่ายกำกับการปฏิบัติงานที่เป็นหน่วยงานอิสระที่ช่วยคณะกรรมการตรวจสอบในการทำหน้าที่ควบคุมตรวจสอบและกำกับการปฏิบัติงานภายในของธนาคาร
โดยรายงานตรงต่อคณะกรรมการตรวจสอบและทำหน้าที่สอบทานติดตามการปฏิบัติงานของหน่วยงานต่างๆภายในธนาคารให้เป็นไปตามกฎระเบียบภายในธนาคารและข้อกำหนดของทางการ

ความเสี่ยงที่เกี่ยวข้องกับการลงทุนในต่างประเทศ

ณ วันที่ 31 ธันวาคม 2553 ธนาคารมีเงินลงทุนในสถาบันการเงินต่างประเทศสองส่วน
คิดเป็นมูลค่า 50 ล้านเหรียญสหรัฐ และ 550 ล้านบาท

-   เงินลงทุนจำนวน 50 ล้านเหรียญสหรัฐในตราสารประเภท Structured Notes
    โดยมีอันดับความน่าเชื่อถือ A ซึ่งมูลค่ายุติธรรมของตราสารดังกล่าวเท่ากับ 49
    ล้านเหรียญสหรัฐ หรือคิดเป็นประมาณร้อยละ 98 ของมูลค่าหน้าตั๋ว (Face Value) ณ สิ้นปี
    2553

-   ขณะที่เงินลงทุนจำนวน 550 ล้านบาทอยู่ในรูปตราสารหนี้โดยมีอันดับความน่าเชื่อถือ AA และ
    AAA ซึ่งมูลค่ายุติธรรมของตราสารดังกล่าวเท่ากับ 555.1 ล้านบาท
    หรือคิดเป็นประมาณร้อยละ 101 ของมูลค่าหน้าตั๋ว ณ สิ้นปี 2553

เนื่องจากการลงทุนใน Structured Notes ข้างต้นนั้น มีการคุ้มครองเงินต้น
ดังนั้นความเสี่ยงจึงจำกัดอยู่ที่ความผันผวนของดอกเบี้ยรับซึ่งธนาคารได้มีการบริหารจัดการความเสี่ยงโดยการกระจายการลงทุนไปยังตราสารอื่น
และมีการติดตาม ปัจจัยที่จะส่งผลกระทบต่อความเสี่ยงด้านตลาดอย่างต่อเนื่อง
ในปัจจุบันระดับความเสี่ยงทั้งด้านดอกเบี้ยและอัตราแลกเปลี่ยนยังคงอยู่ภายใต้เพดานที่ธนาคารกำหนด